Breierveita

Breierveita er en tidligere veit i Midtbyen i Trondheim som gikk vestover fra Kjøpmannsgata til Hospitalsløkkan sør for og parallelt med Dronningens gate.

Veita var en typisk middelalderveit med utgangspunkt rett sør for Hagerupallmenningen ved dagens Dronningens gate og Kjøpmannsgata. Den gikk vestover frem til Vaterlandsveita og videre vestover i dagens traséer for Ravelsveita og Holstveita før den endte opp ved Hospitalsløkkan. Veita forsvant ved reguleringen i etterkant av bybrannen i 1681.

Breierveita har fått sitt navn etter Breiergården, som lå ved dagens Kjøpmannsgata 32 og Nidelva. Denne gården ble oppkalt etter eieren Oluf Breier, som blant annet leide stol i Domkirken i 1628 og 1668.

Referanser

Litteratur 

 Paasche, Erling (1983). Historisk litteratur om Trondheim: Trondheim i 1000 år: Historisk Guide, Veitene - Middelalderens gatenett i Trondheim, Trondheim kommune.

Tidligere veier i Trondheim
Midtbyen (Trondheim)‎